CELEX: 62014TN0045
Language: et
Date: 2014-01-20 00:00:00
Title: Kohtuasi T-45/14: 20. jaanuaril 2014 esitatud hagi — HTTS ja Bateni versus nõukogu

8.3.2014   
            
            
               ET
            
            
               Euroopa Liidu Teataja
            
            
               C 71/27
            
         
      20. jaanuaril 2014 esitatud hagi — HTTS ja Bateni versus nõukogu
      (Kohtuasi T-45/14)
      (2014/C 71/50)
      Kohtumenetluse keel: saksa
      
         Pooled
      
      
         Hagejad: HTTS Hanseatic Trade Trust & Shipping GmbH (Hamburg, Saksamaa); ja Naser Bateni (Hamburg) (esindajad: advokaadid M. Schlingmann ja F. Lautenschlager)
      
         Kostja: Euroopa Liidu Nõukogu
      
         Nõuded
      
      Hageja 1 palub Üldkohtul:
      
                  —
               
               
                  tühistada hagejat 1 puudutavas osas nõukogu 15. novembri 2013. aasta otsus 2013/661/ÜVJP, millega muudetakse nõukogu otsust 2010/413/ÜVJP, mis käsitleb Iraani vastu suunatud piiravaid meetmeid;
               
            
                  —
               
               
                  tühistada hagejat 1 puudutavas osas nõukogu 15. novembri 2013. aasta rakendusmäärus (EL) nr 1154/2013, millega rakendatakse määrust (EL) nr 267/2012, milles käsitletakse Iraani vastu suunatud piiravaid meetmeid;
               
            
                  —
               
               
                  mõista menetluskulud, eelkõige hageja 1 kulud välja nõukogult.
               
            Hageja 2 palub Üldkohtul:
      
                  —
               
               
                  tühistada hagejat 2 puudutavas osas nõukogu 15. novembri 2013. aasta otsus 2013/661/ÜVJP, millega muudetakse nõukogu otsust 2010/413/ÜVJP, mis käsitleb Iraani vastu suunatud piiravaid meetmeid;
               
            
                  —
               
               
                  tühistada hagejat 2 puudutavas osas nõukogu 15. novembri 2013. aasta rakendusmäärus (EL) nr 1154/2013, millega rakendatakse määrust (EL) nr 267/2012, milles käsitletakse Iraani vastu suunatud piiravaid meetmeid;
               
            
                  —
               
               
                  mõista menetluskulud, eelkõige hageja 2 kulud välja nõukogult.
               
            
         Väited ja peamised argumendid
      
      Hagi põhjenduseks esitavad hagejad neli väidet.
      
                  1.
               
               
                  Esimene väide, et otsuse 2010/413/ÜVJP muudetud versioon ja määrus (EL) nr 267/2012 (1) on vastavalt ELTL artiklile 277 õigusvastased ja kohaldamatud
                  Selles kontekstis väidavad hagejad muu hulgas, et nõukogu muutis hagejate sanktsioonidega karistatavate loetellu kandmise õiguslikku alust, et nende suhtes saaks sanktsioone kehtestada. Seetõttu on nõukogu õigusliku aluse muutmisel ilmselgelt oma kaalutlusõigust kuritarvitanud.
               
            
                  2.
               
               
                  Teine väide, et rikutud on õigust tõhusale kohtulikule kaitsele ja põhjendamise nõuet
                  Hagejad väidavad selles osas sisuliselt, et nõukogu ei ole piisavalt põhjendanud nende kandmist sanktsioonidega karistatavate loetellu. Täielikult puudub oluliste teokoosseisu tunnuste põhjendus, millele nõukogu oma otsuses tugineb.
               
            
                  3.
               
               
                  Kolmas väide, et puudub alus hagejate sanktsioonidega karistatavate loetellu kandmiseks
                  Selle väite raames toovad hagejad välja, et nõukogu põhjendused ei õigusta sisuliselt hagejate uuestikandmist sanktsioonidega karistatavate loetellu.
               
            
                  4.
               
               
                  Neljas väide, et rikutud on omandiõigust, õigust ettevõtlusvabadusele, õigust perekonnaelu austamisele ning proportsionaalsuse põhimõtet
                  Lõpetuseks väidavad hagejad, et nende uuestikandmine sanktsioonidega karistatavate loetellu rikub nende omandiõigust ja õigust ettevõtlusvabadusele ning hageja 2 õigust perekonnaelu austamisele. Hagejad on seisukohal, et nende kandmine sanktsioonidega karistatavate loetellu kujutab endast ebaproportsionaalset sekkumist, on vaidlustatud õigusaktidega taotletavate eesmärkide täitmiseks ilmselgelt sobimatu ning läheb igal juhul kaugemale sellest, mis on vajalik nende eesmärkide saavutamiseks.
               
            
         (1)  Nõukogu 23. märtsi 2012. aasta määrus (EL) nr 267/2012, milles käsitletakse Iraani vastu suunatud piiravaid meetmeid ja millega tunnistatakse kehtetuks määrus (EL) nr 961/2010 (ELT L 88, lk 1).